กองทุนภัยพิบัติรับเสี่ยง8หมื่นล้าน
ภาคเอกชนประเมินส่งลูกค้าเข้ากองทุนส่งเสริมการประกันภัยพิบัติปีนี้เต็มที่ 8 หมื่นล้านบาท จากเดิม 3.2 แสนล้านบาท
13 ก.ย. 2555

ภาคเอกชนประเมินส่งลูกค้าเข้ากองทุนส่งเสริมการประกันภัยพิบัติปีนี้เต็มที่ 8 หมื่นล้านบาท จากเดิม 3.2 แสนล้านบาท 
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า หลังจากที่ทางกองทุนอนุมัติเกณฑ์ใหม่ตามที่ขอ คือ ถ้าขายประกันภัยพิบัติแก่เอสเอ็มอีและอุตสาหกรรมได้ต่ำกว่า 20% ของราคาที่กองทุนกำหนดไว้ ในทุกวงเงินความคุ้มครอง ไม่ต้องส่งประกันภัยต่อเข้ากองทุนตามที่เสนอ จะทำให้ในบางพื้นที่ที่มีความเสี่ยงต่ำ ทางบริษัทประกันภัยไม่ต้องส่งลูกค้าเข้ากองทุน แต่จะส่งต่อไปยังบริษัทประกันภัยต่างประเทศตามสัญญาปกติ 
ดังนั้น ทางภาคเอกชนได้ทำการประเมินตัวเลขการทำประกันภัยพิบัติที่จะส่งไปทำประกันภัยต่อกับกองทุนใหม่เหลือประมาณ 8 หมื่นล้านบาท จากเดิม 3.2 แสนล้านบาท 
สำหรับจำนวนทุนประกันภัยพิบัติที่จะส่งเข้ากองทุนประมาณ 8 หมื่นล้านบาท จะเป็นส่วนของการประกันจากธุรกิจขนาดกลางและขนาดย่อม หรือเอสเอ็มอี กับอุตสาหกรรมขนาดใหญ่ที่อยู่ในพื้นที่เสี่ยงสูง คือ ลุ่มน้ำเจ้าพระยา ประมาณ 70% อีก 30% จะเป็นที่อยู่อาศัยรายย่อย
“จะมีแต่ที่อยู่อาศัยเท่านั้นที่จะส่งเข้ากองทุนทั้งหมด ซึ่งเหมือนกับกองทุนต่างประเทศที่ตั้งขึ้นมาเพื่อดูแลรายย่อย เพราะรายใหญ่สามารถจัดหาประกันภัยได้เองอยู่แล้ว เพียงแต่ก่อนหน้านั้นเกิดอาการฝุ่นตลบ บริษัทประกันต่อกลัวก็ขึ้นเบี้ยสูงมาก พอมีกองทุนและแผนการบริหารจัดการน้ำของรัฐบาล ทุกอย่างเริ่มจะกลับเข้าสู่ภาวะปกติ” นายจีรพันธ์ กล่าว
นายจีรพันธ์ กล่าวว่า สาเหตุที่ราคาเบี้ยประกันน้ำท่วมและภัยพิบัติลดลงมาก เพราะบริษัทประกันภัยต่อมีความมั่นใจแผนบริหารจัดการน้ำของรัฐบาล